Ooreenkoms beëindig Emfuleni-waterkrisisArgieffoto Die burgerregtewaghond AfriForum het ’n ooreenkoms met Rand Water bereik rakende die ernstige waterkrisis wat reeds maande lank in Emfuleni (Evaton, Sebokeng, Vaaloewer, Vanderbijlpark en Vereeniging) en Victor Khanye (Delmas) heers. Rand Water het versoek dat ŉ skikking buite die hof bereik word nadat AfriForum verlede maand hofstukke teen die waterverskaffer ingedien het in ’n poging om hom te dwing om voldoende watertoevoer na die betrokke gemeenskappe te herstel. Maroela Media het vroeër berig inwoners van Emfuleni het sedert Februarie ernstige waterprobleme ondervind nadat Rand Water die waterdruk as ŉ kredietbeheermaatreël verlaag het. Dit is gedoen omdat die Emfuleni- plaaslike munisipaliteit nie sy waterrekening betaal het nie. Die ooreenkoms behels nou onder meer dat die burgerregteorganisasie sy hofsaak laat vaar op voorwaarde dat die waterverskaffer onderneem om die waterdruk te herstel en nie weer in die toekoms die waterdruk te verlaag nie. AfriForum sê die ooreenkoms is deur die hof bekragtig en die waterdruk is luidens berigte reeds in groot dele van Emfuleni herstel. Stephanus Blignault, AfriForum se distrikskoördineerder vir die Wes-Rand, het die ooreenkoms as ’n reuseoorwinning vir die gemeenskap bestempel. “Dit is ’n bewys dat groot entiteite nie die gemeenskap van basiese menseregte kan ontneem nie. Dit bly vir AfriForum ’n prioriteit om gemeenskappe se regte te beskerm.” Bronwen Pretorius, AfriForum se distrikskoördineerder vir die Hoëveld, beaam dit. “Dit is vir ons ’n groot sukses wanneer ons kan toesien dat gemeenskappe – wat voorheen gesukkel het om basiese huishoudelike take weens ’n tekort aan water uit te voer – nou gerus kan wees oor dié kwessie.”